b'\n_START_ARTICLE_\nBevkova nagrada\n_START_PARAGRAPH_\nNagrade  oz. priznanja, ki nosijo ime Franceta Bevka, podeljujejo v ob\xc4\x8dinah Cerkno in Nova Gorica.\n_START_SECTION_\nNagrada Franceta Bevka in Bevkova listina\n_START_PARAGRAPH_\nMestna ob\xc4\x8dina Nova Gorica od leta 1971 podeljuje Nagrado Franceta Bevka in Bevkovo listino zaslu\xc5\xbenim ob\xc4\x8danom in drugim osebam, podjetjem, zavodom, skupnostim in organizacijam. Vsa priznanja se podeljujejo nagrajencem ne glede na ob\xc4\x8dino njihovega stalnega bivali\xc5\xa1\xc4\x8da._NEWLINE_Ob podelitvi nagrade se izda posebna listina, ki jo podpi\xc5\xa1e \xc5\xbeupan, izro\xc4\x8di pa jo praviloma ob ob\xc4\x8dinskem prazniku. _NEWLINE_MO Nova Gorica vsako leto podeli najve\xc4\x8d eno nagrado Franceta Bevka posameznikom, zavodom, skupnostim, dru\xc5\xa1tvom, organizacijam in drugim za \xc5\xbeivljenjsko delo oziroma za izredne ustvarjalne dose\xc5\xbeke v umetnosti in kulturi, pomembni za MO Nova Gorica. Nagrado sestavljata denarna nagrada in likovno delo. Komisija dolo\xc4\x8di vi\xc5\xa1ino denarne nagrade in opravi izbor likovnega dela vsako leto posebej. _NEWLINE_Bevkova listina se prav tako podeli vsako leto posebej v istih kategorijah zaslu\xc5\xbenim ljudem, nagrada pa je v obliki likovnega dela.\n_START_SECTION_\nBevkovo priznanje in Bevkova nagrada\n_START_PARAGRAPH_\nV Cerknem od leta 1995 podeljujejo Bevkovo priznanje in Bevkove nagrade. Bevkovo priznanje je najvi\xc5\xa1je priznanje ob\xc4\x8dine Cerkno. Podeljuje ga ob\xc4\x8dinski svet posameznim fizi\xc4\x8dnim in pravnim osebam za posebne dose\xc5\xbeke na razli\xc4\x8dnih podro\xc4\x8djih dru\xc5\xbeabnega \xc5\xbeivljenja, ki pomembno prispevajo k nadaljnjemu razvoju ob\xc4\x8dine. _NEWLINE_Bevkovo priznanje se podeljuje na slavnostni seji sveta ob\xc4\x8dine Cerkno s posebno plaketo, ki predstavlja reliefno bronasti odlitek z mehansko bru\xc5\xa1enimi in kemi\xc4\x8dno patinirano obdelanimi povr\xc5\xa1inami, na katerih je profilna silhueta pisatelja Franceta Bevka, Porezen in cerkvico sv. Jo\xc5\xa1ta ter nakazani robovi listov odprte knjige. Na plaketi je napisano Ob\xc4\x8dina Cerkno \xe2\x80\x93 Bevkovo priznanje._NEWLINE_Nagrajenec prejme tudi listino, ki vsebuje besedilo s sklepom o podelitvi priznanja in pisno utemeljitev priznanja._NEWLINE_Bevkovo nagrado podeljuje ob\xc4\x8dinski svet posameznim fizi\xc4\x8dnim in pravnim osebam za posamezne dose\xc5\xbeke in kot vzpodbudo za nadaljnje delo in aktivnosti na razli\xc4\x8dnih podro\xc4\x8djih dru\xc5\xbeabnega \xc5\xbeivljenja in dela._NEWLINE_Bevkovo nagrado se podeli na slavnostni seji ob\xc4\x8dinskega sveta s posebno listino, ki vsebuje besedilo sklepa o podelitvi nagrade. Nagrajenec prejme tudi pisno utemeljitev nagrade._NEWLINE_Dobitniki Bevkove nagrade prejmejo tudi denarno nagrado, ki zna\xc5\xa1a osnovno pla\xc4\x8do za 3. pla\xc4\x8dni razred pla\xc4\x8dne lestvice.'